CELEX: 62016TN0621
Language: bg
Date: 2016-08-29 00:00:00
Title: Дело T-621/16: Жалба, подадена на 29 август 2016 г. — České dráhy/Комисия

24.10.2016   
            
            
               BG
            
            
               Официален вестник на Европейския съюз
            
            
               C 392/46
            
         Жалба, подадена на 29 август 2016 г. — České dráhy/Комисия
   (Дело T-621/16)
   (2016/C 392/60)
   Език на производството: чешки
   
      Страни
   
   
      Жалбоподател: České dráhy a.s. (Прага, Чешка република) (представители: K. Muzikář и J. Kindl, lawyers)
   
      Ответник: Европейска комисия
   
      Искания на жалбоподателя
   
   Жалбоподателят иска от Общия съд:
   
               —
            
            
               да отмени Решение C(2016) 3993 окончателен от 22 юни 2016 г. по преписка AT.40401 — Twins, разпореждащо извършването на проверка съгласно член 20, параграф 4 oт Регламент (ЕО) № 1/2003 на Съвета от 16 декември 2002 година относно изпълнението на правилата за конкуренция, предвидени в членове 81 и 82 от Договора, и
            
         
               —
            
            
               да осъди Комисията да заплати изцяло разноските в настоящото производство.
            
         
      Основания и основни доводи
   
   В подкрепа на жалбата си жалбоподателят излага пет основания.
   
               1.
            
            
               Първото основание е изведено от твърдението, че обжалваното решение е било прието въз основа на документи, получени в хода на предишна проверка в бизнес помещенията на České dráhy, извършена на основание на незаконосъобразно решение. Европейската комисия не можела да използва получените по този начин документи, дори и за приемането на обжалваното решение с настоящата жалба.
            
         
               2.
            
            
               Второто основание е изведено от твърдението, че документите, въз основа на които е било прието обжалваното решение са били получени от Европейската комисия в хода на предишна проверка, извън предмета на проверката и поради това — незаконно.
            
         
               3.
            
            
               Третото основание е изведено от твърдението, че обжалваното решение и свързаната с него проверка от Европейската комисия представляват несъразмерна намеса в личната сфера на жалбоподателя. Обжалваното решение е било прието от Европейската комисия без допустими по закон документи, Комисията е определила предмета на проверката недопустимо широко и е действала извън рамките на правомощията си за разследване.
            
         
               4.
            
            
               Четвъртото основание е изведено от твърдението, че обжалваното решение не разграничава адекватно предмета и целта на проверката, включително и поради това, че определя недопустимо широко периода, за който се отнася проверката и не посочва съответни мотиви.
            
         
               5.
            
            
               Петото основание е изведено от твърдението, че в резултат на обжалваното решение и свързаната с него проверка е налице недопустима намеса в основните права и свободи на жалбоподателя, гарантирани от член 7 oт Хартата на основните права на Европейския съюз (или член 8 oт Европейската конвенция за защита на правата на човека и основните свободи) и член 48 oт Хартата на основните права на Европейския съюз (или член 6 oт Европейската конвенция за защита на правата на човека и основните свободи).